﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**5012**

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23 и 92/23) и члана 17. став 4. и члана 24. став 2. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 74/12 – исправка УС, 7/14 – УС, 44/14 и 30/18 – др. закон),

Министар пољопривреде, шумарства и водопривреде доноси

**ПРАВИЛНИК**

**о подстицају за очување животињских генетичких ресурса у банци гена**

**(Објављено у „Службеном гласнику РС“, број 99/2023 од 10.11.2023. године)**

I. УВОДНА ОДРЕДБА

Члан 1.

Овим правилником ближe се прoписуjе подстицај за подршку програму који се односи на очување и унапређење животне средине и природних ресурса, и то очувањем животињских генетичких ресурса у банци гена (у даљем тексту: подстицај), услови и начин остваривања права на подстицај, образац захтева за остваривање права на подстицај, као и максимални износ подстицаја по кориснику.

II. ПРЕДМЕТ ПОДСТИЦАЈА

Члан 2.

Подстицај обухвата подршку програму који се односи на очување и унапређење животне средине и природних ресурса, и то очувањем животињских генетичких ресурса у банци гена у складу са посебним прописом којим се прописује листа генетских резерви домаћих животиња и начин очувања генетских резерви домаћих животиња, као и листа аутохтоних раса домаћих животиња и угрожених аутохтоних раса.

Члан 3.

Подршка програму из члана 2. овог правилника обезбеђује се давањем подстицаја за производњу и криоконзервацију семена за вештачко осемењавање плоткиња од аутохтоних раса домаћих животиња.

Aутохтонe расe домаћих животиња из става 1. овог члана jeсу: буша, подолско говече, домаћи биво, домаћи брдски коњ, нониус, липицанер и балкански магарац.

Број грла од којих се производи и конзервира семе, од сваке расе из става 2. овог члана је три.

Број доза семена по грлу сваке расе је 1000.

Прихватљиви трошкови за које се одобрава подстицај из става 1. овог члана су трошкови за производњу и криоконзервацију семена за вештачко осемењавање плоткиња од аутохтоних раса домаћих животиња.

III. УСЛОВИ ЗА ОСТВАРИВАЊЕ ПРАВА НА ПОДСТИЦАЈ

Члан 4.

Право на подстицај остварује правно лице, у складу са законом којим се уређују подстицаји у пољопривреди и руралном развоју, које испуњава услове за остваривање права на подстицај у складу са овим правилником.

Лице из става 1. овог члана право на подстицај остварује ако:

1) је уписано у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) и налази се у активном статусу;

2) је уписано у Регистар одгајивачких организација и организација са посебним овлашћењима, у складу са законом којим се уређује сточарство;

3) испуњава минималне услове као организација са посебним овлашћењима у погледу техничке опремљености и стручног кадра за обављање послова центра за репродукцију животиња и вештачко осемењавање, у складу са законом којим се уређује сточарство;

4) је банка гена учесница Европске мреже банака гена за животињске генетичке ресурсе – European Genebank Network for AnGR (у даљем тексту: EUGENA);

5) је активно обављало делатност производње семена за вештачко осемењавање плоткиња од приплодњака у свом власништву у претходном периоду од најмање пет година у односу на годину у којој се подноси захтев за остваривање права на подстицаје у складу са овим правилником.

Члан 5.

Лице из члана 4. овог правилника остварује право на подстицај и ако:

1) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита;

2) је измирило доспеле обавезе по основу јавних прихода;

3) по редоследу подношења захтева за остваривање права на подстицај, постоје расположива финансијска средства за остваривање права на подстицај опредељена јавним позивом, у оквиру укупних средстава расподељених за ову намену посебним прописом којим се уређује расподела подстицаја у пољопривреди и руралном развоју.

IV. НАЧИН ОСТВАРИВАЊА ПРАВА НА ПОДСТИЦАЈ

Члан 6.

Министарство надлежно за послове пољопривреде – Управа за аграрна плаћања (у даљем тексту: Управа) расписује јавни позив за подношење захтева за остваривање права на подстицај за очување животињских генетичких ресурса у банци гена (у даљем тексту: јавни позив), који се објављује на огласној табли Управе, као и на званичној интернет страници министарства надлежног за послове пољопривреде, односно на званичној интернет страници Управе.

Јавни позив из става 1. овог члана садржи податке о: роковима за подношење захтева, висини расположивих средстава по јавном позиву, као и друге податке потребне за спровођење јавног позива.

За подстицај из члана 3. овог правилника, Управа може расписати један или више јавних позива у току календарске године.

Управа опредељује висину расположивих средстава по једном јавном позиву у оквиру укупних расположивих средстава за ову намену опредељених посебним прописом којим се уређује расподела подстицаја у пољопривреди и руралном развоју.

Члан 7.

Подносилац захтева може поднети само један захтев за остваривање права на подстицај по истом јавном позиву, у складу са овим правилником и јавним позивом.

Члан 8.

Лице које испуњава услове за остваривање права на подстицај у складу са овим правилником, покреће поступак за остваривање права на подстицај избором и попуњавањем одговарајућег електронског обрасца захтева, у online форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Приликом пријема захтева из стaва 1. овог члана, Управа:

1) обавештава корисника услуге електронске управе о свим подацима које је у складу са законом потребно прибавити за потребе остваривања права и о обавези надлежног органа да по службеној дужности прибави податке из службених евиденција;

2) омогућава кориснику услуге електронске управе да изјави да ће податке о личности из службених евиденција прибавити сам.

У оквиру електронског обрасца захтева за остваривање права на подстицај у складу са овим правилником, подносилац захтева, односно одговорно лице у подносиоцу захтева, врши избор једне од следеће две изјаве, и то:

1) изјаве подносиоца захтева, односно одговорног лица у подносиоцу захтева, да је упознат са одредбом члана 103. став 3. Закона о општем управном поступку („Службени гласник РСˮ, бр. 18/16, 95/18 – аутентично тумачење и 2/23 – УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицај ће се сматрати неуредним, те да је сагласан да Управа за потребе поступка по овом захтеву може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву за остваривање права на подстицај, као и податке о наменском рачуну пољопривредног газдинства, или

2) изјаве подносиоца захтева, односно одговорног лица у подносиоцу захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за остваривање права на подстицај ће се сматрати неуредним, као и изјаву да ће самостално за потребе поступка по овом захтеву прибавити личне податке о чињеницама о којима се води службена евиденција, а који су неопходни за одлучивање у складу са овим правилником.

Електронски образац захтева из става 1. овог члана обухвата:

1) основне податке о подносиоцу захтева, и то:

(1) назив правног лица,

(2) име и презиме одговорног лица у правном лицу,

(3) матични број (МБ) и порески идентификациони број (ПИБ),

(4) адресу седишта (општина, место, улица и број),

(5) број телефона,

(6) електронску пошту,

(7) број пољопривредног газдинства (БПГ);

2) податке о предмету подстицаја и прихватљивим трошковима из члана 3. став 5 овог правилника, и то:

(1) опис предмета подстицаја са навођењем броја грла од којих се производи и конзервира семе, аутохтоним расама и броју доза семена по грлу сваке расе,

(2) износ прихватљивих трошкова по дози семена по грлу сваке расе,

(3) укупан износ прихватљивих трошкова који су предмет захтева за остваривање права на подстицаје;

3) изјаву подносиоца захтева под кривичном и материјалном одговорношћу да:

(1) нема евидентираних доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита,

(2) је активно обављало делатност производње семена за вештачко осемењавање плоткиња од приплодњака у свом власништву у периоду од најмање пет претходних година у односу на годину у којој се подноси захтев за остваривању права на подстицај,

(3) су сви подаци наведени у овом захтеву тачни и истинити;

4) потпис подносиоца захтева, у склaду са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању и овим правилником.

Електронски образац захтева из става 1. овог члана садржи и поље чијим избором подносилац захтева потврђује да је извршио попуњавање и да подноси електронски захтев у складу са овим правилником.

Члан 9.

Управа прибавља по службеној дужности, у складу са законом којим се уређује општи управни поступак:

1) податке о упису у Регистар одгајивачких организација и организација са посебним овлашћењима, у складу са законом којим се уређује сточарство;

2) податке о о испуњености минималних услова као организације са посебним овлашћењима у погледу техничке опремљености и стручног кадра за обављање послова центра за репродукцију животиња и вештачко осемењавање у складу са законом којим се уређује сточарство;

3) податке о споразуму којим се доказује да је банка гена учесница EUGENA;

4) податке о измиреним доспелим обавезама по основу јавних прихода, из надлежности пореске управе;

5) податке о измиреним доспелим обавезама по основу јавних прихода, из надлежности органа јединица локалне самоуправе.

Члан 10.

Учесник у електронском управном поступању за остваривање права на подстицај, аутентикује се.

За аутентикацију учесника из става 1. овог члана користи се електронска идентификација у складу са законом којим се уређује електронска идентификација и овим правилником.

У електронском управном поступању, као и за утврђивање идентитета учесника у општењу са Управом у оквиру софтверског решења еАграр, користи се регистрована шема електронске идентификације различитог нивоа, у складу са законом којим се уређује електронска идентификација и овим правилником, преко налога који је учеснику у електронском управном поступању додељен приликом регистрације на порталу софтверског решења еАграр.

У општењу странке са Управом у оквиру софтверског решења еАграр, идентитет странке утврђен на основу регистроване шеме електронске идентификације високог нивоа поузданости замењује потпис странке на поднеску, а у овом случају користи се и регистрована шема електронске идентификације средњег нивоа поузданости, у смислу закона којим се уређује електронска идентификација, ако законом и овим правилником није прописано друкчије.

Овлашћено службено лице електронски управно поступа у поступку за остваривање права на подстицај, користећи електронску идентификацију високог нивоа поузданости, односно квалификовани електронски сертификат.

Члан 11.

Правно лице користи услуге софтверског решења еАграр ако је регистровано.

Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

Након регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

Учесник у електронском управном поступању за остваривање права на подстицај пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

Регистрацију из става 1. овог члана, учесник може остварити на Порталу еИД, на адреси eid.gov.rs, путем квалификованог електронског сертификата или на шалтеру неког регистрационог тела уз обавезно издавање параметара за активацију мобилне апликације ConsentID.

Техничку подршку подносиоцу захтева за остваривање права на подстицај, у вези са електронским поступањем у складу са овим правилником пружа:

1) овлашћено лице Управе;

2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

3) овлашћено лице органа управе јединице локалне самоуправе према месту седишта подносиоца захтева за остваривање права на подстицај.

Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева у поступку за остваривање права на подстицај, као и начину пружања техничке подршке подносиоцима захтева, објављују се на огласној табли Управе за аграрна плаћања, Булевар краља Александра 84, 11000 Београд, као и на званичној веб презентацији еАграр, на адреси https://eagrar.gov.rs.

Члан 12.

Размена докумената и поднесака за остваривање права на подстицај обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.

Достављање електронских докумената између органа јавне власти за остваривање права, обавља се путем електронске поште, сервисне магистрале органа, услуге квалификоване електронске доставе или другим електронским путем, у складу са прописом.

Акта која у вези са поступком за остваривање права на подстицај доносе надлежни органи и имаоци јавних овлашћења, као и поднесци и документи који се достављају у овом поступку, достављају се у форми електронског документа.

Ако се у поступку за остваривање права на подстицај доставља оригинал акта, односно документа који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређује електронски документ.

За потребе спровођења поступка за остваривање права на подстицај, надлежни орган, као и ималац јавних овлашћења може вршити дигитализацију и потврђивање истоветности свих аката и других докумената са изворним актом, односно документом сачињеним у папирном облику који је сам издао.

Овлашћени орган, односно лице које је извршило дигитализацију и потврдило истоветност са оригиналом сачињеним у папирном облику чува изворни документ у папирном облику у складу са законом.

Члан 13.

Ради извршавања послова из своје надлежности, Управа преузима податке неопходне за вођење поступка за остваривање права на подстицај из регистара и евиденција у електронском облику, које су установљене законом, односно другим прописом, без додатне провере, осим података које је орган који води регистар и електронску евиденцију означио као податак који је у статусу провере.

Управа врши увид у податке и њихово преузимање преко сервисне магистрале органа или другог прихваћеног решења, на основу јединствених шифарника и јединствених идентификатора корисника електронске управе, као података на основу којих се из регистара и евиденција у електронском облику које органи воде у складу са посебним законима, могу упоредити подаци о корисницима, и то: матични број и порески идентификациони број.

Управа води евиденцију сваког приступа и увида у електронске документе и податке из своје надлежности у софтверском решењу еАграр, и то податке о идентитету одговорног лица у правном лицу (јединствени матични број грађана и лично име), датуму и времену приступа и скупу података којима се приступало.

Управа користи податке из регистара и евиденција у електронском облику из ст. 1−3. овог члана у складу са законом којим се уређује електронска управа и посебним прописом којим се прописује начин на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку.

Члан 14.

Управа омогућава пријем електронског обрасца захтева из члана 8. овог правилника, као и других захтева и поднесака у оквиру остваривања права на подстицај, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и овим правилником.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат, и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру остваривања права кроз софтверско решење еАграр додељивати и бројеве, односно ознаке које су интерног карактера.

Члан 15.

Приликом пријема захтева за остваривање права на подстицај, Управа проверава да ли је захтев правилно попуњен и да ли подаци који су унети у захтев одговарају подацима из регистара и евиденција у електронском облику из члана 13. овог правилника.

Ако захтев за остваривање права на подстицај није правилно попуњен, или ако подаци који су унети у захтев за остваривање права на подстицај не одговарају подацима из регистара и евиденција у електронском облику из члана 13. овог правилника, Управа обавештава подносиоца неуредног захтева за остваривање права на подстицај на који начин да уреди захтев, и то у року који не може бити краћи од осам дана од пријема обавештења, уз упозорење на правне последице ако не уреди захтев за остваривање права на подстицај у року, у складу са законом којим се уређује општи управни поступак.

Управа решењем одбацује захтев за остваривање права на подстицај:

1) ако је поднет од стране лица које не испуњава услове из члана 4. овог правилника;

2) ако није поднет у року одређеном јавним позивом;

3) ако није поднет путем софтверског решења еАграр;

4) ако подносилац не уреди свој захтев на начин из става 2. овог члана;

5) у другим случајевима у складу са законом.

Ако се провером података из регистара и евиденција у електронском облику из члана 13. овог правилника утврди да подносилац захтева има доспелих неизмирених дуговања према министарству надлежном за послове пољопривреде, по основу раније остварених подстицаја, субвенција и кредита, или има неизмирене доспеле обавезе по основу јавних прихода, Управа о томе обавештава подносиоца захтева и омогућава му да у року који не може бити краћи од осам дана од пријема обавештења, измири дуговања, односно обавезе, односно отклони друге недостатке, уз упозорење на правне последице ако не испуни услове за остваривање права на подстицај, у складу са законом којим се уређује општи управни поступак и овим правилником.

Члан 16.

Решење, закључак, обавештење и други електронски документ, по захтеву за остваривање права на подстицај, Управа доставља кориснику софтверског решења еАграр електронским путем, у складу са законом којим се уређује електронска управа и овим правилником.

На захтев корисника из става 1. овог члана достављање докумената у поступку врши се и у папирном облику.

Трошкове доставе из става 2. овог члана сноси корисник који захтева доставу и у папирном облику.

Електронско достављање електронског документа врши се у Јединствени електронски сандучић корисника услуга електронске управе или другим електронским путем, у складу са законом којим се уређује електронски документ и услуге од поверења у електронском пословању.

Члан 17.

Управа врши административну обраду захтева за остваривање права на подстицај, провером података из захтева, као и прибављањем потребних података, у складу са законом којим се уређује општи управни поступак.

Ако је у поступку утврђено да подносилац захтева испуњава прописане услове и ако постоје расположива финансијска средства у складу са посебним прописом којим се уређује расподела подстицаја у пољопривреди и руралном развоју, директор Управе решењем одобрава право на подстицај, утврђује износ подстицаја и налаже исплату подстицаја на рачун подносиоца захтева уписан у Регистар.

Решењем из става 2. овог члана кориснику подстицаја се одређује рок од 18 месеци у коме је дужан да у потпуности реализује одобрену инвестицију за производњу и криоконзервацију семена за вештачко осемењавање плоткиња од аутохтоних раса домаћих животиња наведених у члану 3. овог правилника, и Управи поднесе извештај са пратећом документацијом којом се доказује реализација одобрене инвестиције.

Решењем из става 2. овог члана кориснику подстицаја се одређује да трајно чува у течном азоту произведено семе за вештачко осемењавање плоткиња од раса које су наведене у члану 3. овог правилника, а које су предмет подстицаја, као и да користи произведено и конзервирано семе у складу са уговором о међусобним правима и обавезама закљученим са власником животиња.

Решење из става 2. овог члана садржи и податке о обавезама корисника подстицаја у складу са законом којим се уређују подстицаји у пољопривреди и руралном развоју и овим правилником.

V. МАКСИМАЛНИ ИЗНОС ПОДСТИЦАЈА ПО КОРИСНИКУ ПОДСТИЦАЈА

Члан 18.

Износ подстицаја утврђује се у процентуалном износу од вредности прихватљивих трошкова, у складу са посебним прописом којим се уређује расподела подстицаја у пољопривреди и руралном развоју и овим правилником.

Највиши укупни износ подстицаја који корисник може да оствари за једну календарску годину износи 15.000.000 динара.

VI. ПРЕЛАЗНЕ И ЗАВРШНЕ ОДРЕДБЕ

Члан 19.

Захтеви за остваривање права на подстицај за очување животињских генетичких ресурса, поднети до дана ступања на снагу овог правилника, решаваће се у складу са прописом који је био на снази у време њиховог подношења.

Члан 20.

Даном ступања на снагу овог правилника престаје да важи Правилник о подстицају за очување животињских генетичких ресурса у банци гена („Службени гласник РС”, број 110/17).

Члан 21.

Овај правилник ступа на снагу наредног дана од дана објављивања у „Службеном гласнику Републике Србије”.

Број 000350930 2023 14840 007 001 012 001

У Београду, 9. новембра 2023. године

Министар,

**Јелена Танасковић,** с.р.